Mihai Șora despre mitingul PSD: Fetița obligată să stea în cap nu se putea apăra, dar oamenii în toată firea nu au nicio scuză cauționând o bandă de hoți

”Fetița obligată să stea în cap nu se putea apăra: un copil este vulnerabil, mai ales dacă devine instrumentul fricilor, al slugărniciei și al lașității adulților. Dar oamenii în toată firea, întregi la minte, nu au nicio scuză cauționând o bandă de hoți, servindu-i, ascultând orbește directivele lor”, a scris filosoful Mihai Șora pe Facebook cu câteva ore înaintea mitingului PSD din Piața Victoriei.

Șora a făcut trimitere la episodul fetiței obligate de antrenoarea ei să facă tumbe în fața premierului Viorica Dăncilă la Simfonia Lalelelor din Pitești de acum două luni.

”Îți pierzi locul de muncă, ești scos din joc, târât în noroi, persecutat în fel și chip, însă demnitatea nu ți-o poate lua nimeni: demnitatea este bunul cel mai de preț al unei ființe omenești. Zilele acestea, cuvântul-cheie este cuvântul „demnitate“, a mai scris Mihai Șora pe Facebook.